Bredballe IF

Bredballe IF holder til ved Hældager i Vejles nordlige bydel. Klubben i den blå spilledragt blev stiftet i 1951 som fodboldklub. I dag tilbyder foreningen også tennis, badminton, seniorklub samt gymnastik & svømning.

Klubben råder på seniorplan over to herreseniorhold, førsteholdet i serie 2 og andetholdet i serie 4. ”Vi har snart i mange år haft to seniorhold,” siger Ole Weiersøe fra BIF. ”Det er niveauet hos os.” Weiersøe er en legendarisk leder i foreningen og simpelthen Mister BIF. Han er ungdomsformand og også ansat i klubben, hvor han varetager regnskaber, medlemskartotek, banekridtning etc.

”Vi skal nok ikke højere end serie 1 i Bredballe,” siger Weiersøe. ”Kommer man højere, er det et helt andet setup, der skal til.”

Klubbens oldboys hold spiller under DGI.

BIF har drengehold på samtlige årgange, mens det er gået noget tilbage for pige- og kvindefodbolden.

”Det kan også forklare vort dalende medlemstal,” konkluderer Ole Weiersøe. ”Vi har pt. 706 medlemmer, men hvor tallet har været støt stigende i en årrække, er det det netop faldet med 89. Det kan have noget med små børneårgange at gøre, men kan helt sikkert også tilskrives den manglende spindeside. Vi har kun et U-14 pigehold i øjeblikket – vi mangler nogen til at sætte sig i spidsen for pige- og kvindefodbolden.”

Til gengæld går det fint på drengesiden, hvor klubben har hold på hver årgang.

”Vi vil gerne have hold i mindst liga 2 på alle 11-mands årgange,” siger Ole Weiersøe. ”Og gerne to-tre hold på hver årgang. Ja, i øjeblikket har vi fx tre 11-mandshold på U-14 samt et 7-mandshold. Det er også vigtigt for fødekæden til senior, at vi har et U-19 hold. Ja, i efteråret havde vi endda to hold.”

I lighed med mange andre klubber har BIF forældretrænere i alt fald op til U-12. ”Vi opfordrer altid vore trænere til at tage på kursus – det koster dem ikke noget,” oplyser Ole Weiersøe.

Ungdomsformanden er godt tilfreds med klubbens faciliteter.

”Vi har gode baner og indviede jo kunstgræsbane i 2015. Der er dog pres på den, så vi pusler med planer om at lave nogle femmandsbaner med kunstgræs på arealet ved siden af den eksisterende. De skulle gerne stå klar i 2019.”

Bredballe IF er med i Future Vejle, men er efter aftale med VB i øjeblikket i hvileposition.

”Vi mangler ressourcer til for alvor at gå ind i samarbejdet,” siger Ole Weiersøe. ”Vi er simpelthen for få i ungdomsudvalg og bestyrelse til at klare andet end de dagligdags opgaver i klubben.”

*Tekst: Ole Kristensen*